RESOLUCIÓN do 4 de xullo de 2006, da División de Recursos Humanos e Desenvolvemento Profesional, pola que se autorizan e publican seis acordos adoptados pola comisión central de seguimento do pacto de selección temporal de persoal estatutario para vinculacións temporais nas institucións sanitarias do Servicio Galego de Saúde (Diario Oficial de Galicia número 104, do 1 de xuño de 2004) en reunións mantidas o 16 de novembro de 2005; o 27 de xaneiro e o 4 de abril de 2006.
SERVIZO GALEGO DE SAÚDE — III. OUTRAS DISPOSICIÓNS — 12/07/2006

De conformidade coas competencias previstas na norma 10.2º do pacto de selección temporal asinado o 24 de maio de 2004, por CC.OO.; UGT; CIG; CSI-CSIF e SAE con representación na mesa sectorial de negociación de persoal das institucións sanitarias, no seo da comisión central de seguimento do devandito pacto, adoptáronse os acordos que se recollen no anexo I desta resolución.
Santiago de Compostela, 4 de xullo de 2006.
Antonio José Fernández Paniagua
Director xeral da División de Recursos Humanos e Desenvolvemento Profesional
ANEXO I
Acordos da comisión central de seguimento do pacto de selección temporal de persoal estatutario para vinculacións temporais nas institucións sanitarias do Sergas.
1º Novas convocatorias xerais de aspirantes.
O pacto de vinculacións temporais na disposición 6.2º establece, para o caso de prorrogar a súa vixencia, a realización dunha oferta de selección de aspirantes, a partir do último trimestre do ano 2005.
A publicación de todas as listaxes definitivas das categorías de aspirantes convocadas, rematou no mes de febreiro de 2006. Así as cousas, as listaxes de determinadas categorías non entraron en vigor ata este ano 2006, razón pola que non se materializou a convocatoria de selección temporal no período previsto.
As listaxes definitivas das categorías convocadas no mes de xuño de 2004, é dicir, médicos de familia, pediatras, matronas, ATS/DUE, técnicos en coidados auxiliares de enfermaría, e odontólogos, publicáronse nos meses de maio e xuño de 2005, prevéndose a formalización da vindeira convocatoria no mes de maio de 2006.
2º Selección de vínculos temporais en urxencias extrahospitalarias.
Os vínculos que xurdan dos PAC deberán cubrirse cos aspirantes dispoñibles nas listas de longa duración de urxencias extrahospitalarias, de acordo co establecido nas instrucións ditadas en desenvolvemento do novo modelo de atención primaria ( DOG nº 103, do 31 de maio de 2005).
Os PAC que se foron cubrindo ao longo do ano 2005, despois da oferta formalizada no mes de xuño, e non ofertados especificamente antes da dita data,
convocaranse para vinculacións en PAC, con ocasión do exercicio da opción de voluntariedade nos ditos PAC pendentes, consonte se determine na correspondente convocatoria que se prevé para o mes de maio de 2006, unha vez sexan analizadas as opcións de voluntariedade na comisión de seguimento de urxencias extrahospitalarias.
3º Listas de curta duración de urxencias extrahospitalarias.
As listas de curta duración de urxencias extrahospitalarias non están incluídas na Instrución 2/2005, polo tanto non se lles aplicarán os criterios de rotación dos aspirantes, senón que se xestionarán pola súa orde de prelación para as vínculacións de curta duración de médicos de familia e diplomados en enfermaría que se produzan en atención primaria, sexan ou non en postos PAC.
4º Listas de ámbito autonómico.
As solicitudes de categorías de listas de ámbito autonómico son xestionadas pola División de Recursos Humanos e Desenvolvemento Profesional, Subdirección de Xestión de Persoal e Subdirección de Políticas de Persoal.
As competencias atribuidas ás comisións provinciais de seguimento, en materia de xestión de listas, serán exercidas pola comisión central de seguimento no que atinxe a estas listas.
5º Listas compatibles.
Aos aspirantes das listas compatibles que optan a máis dunha categoría, deberánselles ofertar os vínculos de igual ou superior grupo de clasificación, independentemente de que o aspirante estea vinculado con outro vínculo de longa duración en categoría distinta á que se lle oferta. Este criterio é aplicable aos vínculos de longa duración, sempre que o manifestasen no prazo dun mes desde a publicación deste acordo.
A renuncia sen xustificar a un chamamento nunha categoría, penaliza só nesa categoría e non afecta os chamamentos do mesmo aspirante noutras categorías compatibles.
6º Promoción interna temporal.
A promoción interna temporal por área é excepcional, aplicándose ás categorías de médico de familia, persoal de servizos xerais, técnicos de prevención de riscos laborais e técnico especialista de sistemas e tecnoloxías da información. Nos restantes grupos A e B, a promoción interna mantense circunscrita ao ámbito de centro, tal como foi convocada e resolta.
Este acordo acadouse por maioría dos membros da comisión seguintes: UGT, CC.OO., SAE e CIG.
Así mesmo por maioría, acordouse que en cada publicación de listaxes definitivas non se reiniciará o cómputo do 50% a prol das listaxes de promoción interna, senón que o dito 50% de alternancia para as vinculacións a cubrir en cada centro debe aplicarse con continuidade, é dicir, respectando a orde seguida para o chamamento inmediatamente anterior feito no centro.
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA